1999R2278 — LT — 17.12.2004 — 001.001

Šis dokumentas yra skirtas tik informacijai, ir institucijos nėra teisiškai atsakingos už jo turinį

iš dalies keičiamas:









▼B

KOMISIJOS REGLAMENTAS (EB) Nr. 2278/1999

1999 m. spalio 21 d.

nustatantis tam tikras išsamias Tarybos reglamento (EEB) Nr. 3528/86 dėl Bendrijos miškų apsaugos nuo atmosferos teršalų taikymo taisykles







EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1986 m. lapkričio 17 d. Tarybos reglamentą (EEB) Nr. 3528/86 dėl Bendrijos miškų apsaugos nuo atmosferos teršalų ( 1 ) su paskutiniais pakeitimais, padarytais Reglamentu (EB) Nr. 307/97 ( 2 ), ypač į jo 2 ir 4 straipsnius, kadangi: (1) Reglamentas (EEB) Nr. 3528/86 numato finansinį Bendrijos įnašą priemonėms, kurių imamasi pagal Bendrijos programą apsaugoti jos miškus nuo atmosferos teršalų. (2) To reglamento 12 straipsnis nustato, kad Bendrijos įnašas turi būti skiriamas miškams padarytos žalos, ypač tos, kurią padaro atmosferos teršalai, periodinėms inventorizacijoms atlikti, miško ekosistemų stebėjimo intensyviojo ir nuolatinio monitoringo punktų tinklui bei eksperimentams, bandomiesiems ir parodomiesiems projektams, kuriais siekiama pagerinti miškų apsaugą nuo atmosferos teršalų. (3) Siekiant padidinti veiksmingumą ir supaprastinti bei patobulinti įvairias nacionalines ir Bendrijos priemones, kurioms yra prašoma Bendrijos finansinė parama, tas priemones reikėtų pateikti metinėje nacionalinėje kiekvienos valstybės narės programoje. (4) Turėtų būti priimtos išsamios paraiškų pagalbai pagal nacionalines programas gauti pateikimo taisyklės ir kokia tose paraiškose turėtų būti nurodyta informacija, kad jas būtų galima išnagrinėti sparčiau. (5) Turėtų būti nustatyta išankstinių Bendrijos paramos mokėjimų sistema siekiant padėti valstybėms narėms, kad tinkamai būtų vadovaujama jų nacionalinių programų finansinei veiklai. (6) Kompetentingos institucijos Komisijai įteiktose paraiškose dėl nacionalinių programų išankstinių apmokėjimų ir likučių turi būti nurodyta atitinkama informacija, padėsianti nustatyti išlaidų reguliarumą. (7) Komisijai turi būti pranešta apie tai, kad priemonės įgyvendinamos pagal sprendimo, kuriuo buvo suteika pagalba, sąlygas ir laikantis tuo sprendimu nustatyto laiko. (8) Valstybės narės turi priimti nuostatas, būtinas, kad būtų užtikrinta, jog įgyvendinant nacionalinių programų priemones būtų atliekami veiksmingi patikrinimai. (9) Reglamento (EEB) Nr. 3528/86 14 straipsnis ir 1995 m. gruodžio 18 d. Tarybos reglamentas (EB, Euratomas) Nr. 2988/95 dėl finansinių Bendrijos interesų apsaugos ( 3 ) nustato, kad valstybės narės išsiaiškintų, ar operacijos, kurioms lėšas skiria Bendrija, yra veiksmingos ir ar jos atliekamos reguliariai, ir kad valstybės narės atgautų sumas, prarastas dėl pažeidimų arba aplaidumo. Tokios sumos – tai nepragrįstos Bendrijos biudžeto išlaidos, kurios turi būti sugrąžintos Bendrijai. (10) Jeigu Reglamento (EEB) Nr. 3528/86 14 straipsnyje numatytų patikrinimų, kuriuos atlieka Komisija, metu nustatomas pažeidimas, valstybė narė turi sugebėti pareikšti savo nuomonę dėl padėties, apie kurią buvo pranešta. Jeigu pažeidimas yra patvirtinamas, o atitinkamas sumas galima laikyti nepagrįstomis Bendrijos biudžeto išlaidomis, tos sumos turėtų būti sugrąžintos Bendrijai. (11) Komisijos reglamentas (EEB) Nr. 526/87 ( 4 ), Komisijos reglamento (EEB) Nr. 1696/87 ( 5 ) 2 straipsnis su paskutiniais pakeitimais, padarytais Reglamentu (EB) Nr. 1398/95 ( 6 ), ir Komisijos reglamento (EB) Nr. 1091/94 ( 7 ) 2 straipsnis su paskutiniais pakeitimais, padarytais Reglamentu (EB) Nr. 1545/1999 ( 8 ), turėtų būti pripažinti netekusiais galios. (12) 1987 m. birželio 10 d. Komisijos reglamentas (EEB) Nr. 1697/87 ( 9 ) taip pat turėtų būti pripažintas netekusiu galios. Tas reglamentas tebetaikomas Bendrijos finansiniams įnašams, dėl kurių išmokėjimo sprendimas priimtas iki 1999 m. lapkričio 1 d. ir kurie išmokami pagal Reglamentą (EEB) Nr. 3528/86. (13) Šiame reglamente numatytos priemonės atitinka Nuolatinio miškininkystės komiteto nuomonę, kadangi: PRIĖMĖ ŠĮ REGLAMENTĄ:







1 straipsnis

1. Reglamento (EEB) Nr. 3528/86 2 ir 4 straipsniuose numatytos priemonės įgyvendinamos pagal programas, kurias valstybės narės parengia kiekvienais metais. Nacionalinės programos turi apimti visas paraiškas dėl paramos, kuri teikiama pagal pirmiau minėtus straipsnius. Tose paraiškose turi būti šio reglamento I priede bei to reglamento 2 straipsnyje nurodyta informacija ir patvirtinamieji dokumentai. Kiekvienais metais iki lapkričio 1 d. valstybės narės perduoda Komisijai du kitų metų savo programų egzempliorius.

2. Šio straipsnio 1 dalyje nurodytos nacionalinės programos turi būti užbaigtos ne vėliau kaip per trejus metus nuo Komisijos sprendimo dėl finansavimo dienos ir jų parengimo trukmė negali būti pratęsta.

2 straipsnis

Pirmoje šio straipsnio dalyje nurodomose programose taip pat turi būti pateikta:

— patvirtinamųjų dokumentų, kuriuos turi pateikti išmokų gavėjai, aprašas; „patvirtinamieji dokumentai“ – tai pagal atitinkamos valstybės narės įstatymus arba kitus teisės aktus ar kompetentingos institucijos priimtas priemones parengti dokumentai, kuriuos galima panaudoti kaip įrodymą, kad buvo laikytasi kiekvienai konkrečiai paraiškai nustatytų sąlygų. Tame apraše pateikiamas kiekvieno dokumento aprašymas ir nuostatos arba priemonės, pagal kurias dokumentas buvo parengtas, ir trumpas tokių dokumentų turinys,

— formų, kurias turi užpildyti išmokų gavėjai, pateikdami paraiškas išmokoms gauti, pavyzdžiai. Tokiose formose turi būti pateikta patirtų išlaidų suvestinė ir palyginamoji lentelė, kurioje nurodytas numatytų ir įgyvendintų priemonių kiekybinis ir kokybinis apibūdinimas,

— tikrinimo ir administravimo būdų, kurie taikomi siekiant veiksmingai įgyvendinti programos priemones pagal Reglamento (EEB) Nr. 3528/86 14 straipsnį, aprašymas.

Valstybės narės taip pat praneša Komisijai apie šiame straipsnyje nurodytų dokumentų vėlesnius atnaujinimus.

▼M1

2a straipsnis

1. Kompetentingos organizacijos, kurias pagal Europos Parlamento ir Tarybos Reglamento (EB) Nr. 2152/2003 14 straipsnį ( 10 ) valstybės narės paskyrė valdyti patvirtintų nacionalinių programų veiklas, atitinka Tarybos reglamente (EB, Euratomas) Nr. 1605/2002 ( 11 ) ir Komisijos reglamente (EB, Euratomas) Nr. 2342/2002 ( 12 ) nustatytas taisykles ir šiame Reglamente išdėstytas nuostatas.

2. Ypač 1 paragrafe nurodytos organizacijos, toliau – kompetentingos organizacijos, atitinka bent šiuos kriterijus:

a) jos yra nacionalinės viešojo sektoriaus organizacijos arba privatinės teisės subjektai, veikiantys viešųjų paslaugų srityje, su sąlyga, kad jie vadovaujasi vienos iš valstybių narių teisės aktais;

b) jos siūlo reikiamas finansines garantijas, suteiktas, geriausia, valdžios institucijos, ypač kai kalbama apie pilną Komisijos lėšų padengimą;

c) jos veikia laikydamosi patikimam finansų valdymui keliamų reikalavimų;

d) jos užtikrina veiklų, vykdomų pagal Reglamento (EB, Euratomas) Nr. 1605/2002 56 straipsnio 1 dalies a – e punktus, skaidrumą.

3. Be to, kad atitinka 2 paragrafe išdėstytus kriterijus, to paragrafo a punkte nurodyti privatinės teisės subjektai, patvirtina:

a) savo techninį ir profesinį pajėgumą, dokumentais patvirtindami savo valdymo personalo narių mokslines ir profesines kvalifikacijas;

b) savo ekonominį ir finansinį pajėgumą, pateikdami reikiamus patvirtinimus iš bankų, arba tinkamo profesinės rizikos draudimo nuo nuostolių patvirtinimus, arba ataskaitinius balansus, arba ataskaitinių balansų ištraukas, apimančias paskutinių dvejų metų laikotarpį, kurio metu sąskaitos yra uždarytos, jeigu pagal šalies, kurioje subjektas yra įsisteigęs, bendrovių įstatymą reikalaujama paskelbti ataskaitinius balansus;

c) savo kompetenciją pagal nacionalinės teisės aktus vykdyti biudžetą, patvirtintą, pavyzdžiui, dokumentais, įrodančiais jų registraciją profesiniame arba prekybos registre, arba priesaikos deklaracijoje ar liudijime, narystę konkrečioje organizacijoje, specialius įgaliojimus arba buvimą PVM registre;

d) kad jie nėra vienoje iš Reglamento (EB) Nr. 1605/2002 93 ir 94 straipsniuose išvardintų situacijų.

4. Komisija su kompetentingomis organizacijomis sudaro sutartį pagal Reglamento (EB, Euratomas) Nr. 1605/2002 56 straipsnį ir Reglamento (EB, Euratomas) Nr. 2342/2002 35 ir 41 straipsnius.

5. Kompetentingos organizacijos vykdo reguliarius patikrinimus, užtikrinančius, kad veiksmai, kurie bus finansuojami pagal Reglamentą (EB) Nr. 2152/2003, buvo įgyvendinti teisingai. Jos imasi tinkamų priemonių, kad būtų išvengta neatitikimų ir sukčiavimų, ir prireikus pateikia ieškinį, kad būtų grąžintos neteisingai sumokėtos ar netinkamai panaudotos lėšos.

6. Kompetentingos organizacijos teikia Komisijai bet kokią jos reikalaujamą informaciją. Komisija gali vykdyti dokumentų patikrinimus ir patikrinimus vietoje dėl kompetentingų organizacijų egzistavimo, tinkamos ir teisingos veiklos jose laikantis patikimo finansų valdymo taisyklių.

7. Kompetentingos organizacijos yra tarpininkas, kuriam mokama Bendrijos finansinė parama ir kuris saugo šio finansavimo nacionalinei programai paremti įplaukų ir mokėjimų sąskaitas ir apskaitą, įskaitant visas sąskaitas – faktūras ir panašius įrodomosios vertės dokumentus, kuriais patvirtinamos tiesioginės ir netiesioginės programos išlaidos.

▼B

3 straipsnis

1. Pagal Reglamento (EEB) Nr. 3528/86 13 straipsnį valstybės narės paskiria kompetentingą instituciją, kuriai suteikia įgaliojimus įgyvendinti programą.

2. Ne anksčiau kaip iki kitų metų sausio 1 d. po Komisijos sprendimo dėl programos finansavimo paskelbimo dienos kompetentingos institucijos gali pateikti paraišką, kad iš anksto būtų išmokėta ne daugiau kaip 50 % Bendrijos paramos nacionalinei programai.

3. Kompetentingos institucijos gali pateikti paraišką, kad antrą kartą iš anksto būtų išmokėta ne daugiau kaip 30 % paramos, jeigu jos pateikia įrodymų, jog buvo panaudota 60 % pirmosios tai pačiai programai iš anksto išmokėtos paramos.

4. Likutis išmokamas po to, kai Komisija gauna ir patvirtina galutinę išvadą, baigiamąją finansinę ataskaitą ir paraišką, kad būtų išmokėta paskutinė nacionalinei programai skirta išmoka.

4 straipsnis

1. Nuo kitų metų, kai buvo paskelbtas Komisijos sprendimas finansuoti programą, liepos 1 d. kompetentingos institucijos apie išmokų gavėjams atliktus mokėjimus pagal II priedą perduoda 6 mėnesių ataskaitas, prie kurių prideda ataskaitą apie atlikto darbo eigą.

2. Kompetentingos institucijos Komisijai turi pateikti po du paraiškos egzempliorius pagal šio reglamento III priedą dėl nacionalinės progrmos išankstinių išmokų ir likučių mokėjimo.

5 straipsnis

1. Visos dėl pažeidimų arba aplaidumo prarastos sumos, kurias atgavo valsybės narės, yra grąžinamos Bendrijai.

2. Jeigu per 4 metus nuo likučių išmokėjimo Komisija nustato kokį nors pažeidimą vykdant operaciją, kurią finansuoja Bendrija, ir jeigu atitinkama suma pagal šio straipsnio 1 dalį nebuvo sugrąžinta Bendrijai, ji apie tai praneša valstybei narei ir suteikia jai progą pareikšti savo nuomonę.

3. Jeigu, išnagrinėjusi padėtį ir išklausiusi visus valstybės narės paaiškinimus, Komisija padaro išvadą, kad buvo padarytas pažeidimas, valstybė narė grąžina atitinkamas sumas.

6 straipsnis

Reglamentas (EEB) Nr. 526/87, Reglamento (EEB) Nr. 1696/87 2 straipsnis ir Reglamento (EB) Nr. 1091/94 2 straipsnis pripažįstami netekusiais galios.

7 straipsnis

Reglamentas (EEB) Nr. 1697/87 pripažįstamas netekusiu galios. Tačiau jis taikomas tiems Bendrijos finansinių įnašų mokėjimams, dėl kurių sprendimas buvo priimtas iki 1999 m. lapkričio 1 d. pagal Reglamentą (EEB) Nr. 3528/86.

8 straipsnis

Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.

Šis reglamentas yra privalomas visas ir tiesiogiai taikomas visose valstybėse narėse.









I PRIEDAS

BENDRIJOS MIŠKŲ APSAUGA NUO ATMOSFEROS TERŠALŲ (REGLAMENTAS (EB) Nr. 3528/86)

20 …… m. nacionalinės programos informacija

VALSTYBĖ NARĖ:

1. Trumpas programos aprašymas: Būdas, kuriuo kompetentinga institucija palaiko ryšį (pareigūno/institucijos ryšiams palaikyti pavardė/pavadinimas, adresas, telefono ir fakso numeris, elektroninio pašto adresas), programos įgyvendinimo pradžios ir pabaigos datos, bendrosios programos išlaidos ir pagalba, dėl kurios pateikta paraiška, (procentinis tos pagalbos ir programos išlaidų santykis), kiek kuriai priemonei yra skirta išlaidų, numatomas įgyvendinimo tvarkaraštis ir agentūra, kuriai turi būti išmokama finansinė Bendrijos parama, kurią ji skiria programai (pavadinimas, banko rekvizitai), patvirtinimas, kad darbas neprasidės tol, kol nebus pateikta programa, patvirtinimas, kad kitiems Bendrijos fondams dėl programos nebus pateikta paraiška, nacionalinės programos finansavimo planas: naudojamos 1 ir 1b formos.

2. Indvidualiosios paraiškos dėl pagalbos pagal Reglamento (EEB) Nr. 3528/86 2 straipsnį (intensyvusis ir nuolatinis miško ekosistemų monitoringas): naudojamos 2 ir 2a, ir (arba) 2b, ir (arba) 2 d formos.

3. Indvidualiosios paraiškos dėl pagalbos pagal Reglamento (EEB) Nr. 3528/86 4 straipsnį (eksperimentai, bandomieji ir parodomieji projektai): naudojamos 3 ir 3 a formos.

Aiškinamasis raštas

Komisijai pristatomus eksperimentus ir monitoringo darbus, siekiant, kad iš dalies jie būtų finansuojami pagal Reglamentą (EEB) Nr. 3528/86 dėl Bendrijos miškų apsaugos nuo atmosferos teršalų, kiekviena valstybė narė kasmet pateikia vienoje programoje, Bendrijos finansinė parama kiekvienai programai bus išmokama kompetentingoms institucijoms, kurias yra paskyrusios valstybės narės ir kurios tas joms išmokėtas sumas atitinkamai grąžins atsakingoms institucijoms.

Dėl visų veiklos rūšių, kurios turi būti vykdomos pagal Reglamento (EEB) Nr. 3525/86 2 ir 4 straipsnius bei jo pakeitimus ir kurių vykdymą iš dalies finansuoti yra prašoma Bendrija, turi būti įtrauktos į programą atskiromis paraiškomis.







Veiklos rūšys A tipas: miško ekosistemų monitoringas (Reglamento (EEB) Nr. 3528/86 2 straipsnis). A1 potipis: sistemiškai išdėstytų apskaitos barelių tinklas (16 × 16 km) ir metinis lajos būklės stebėjimas, galimas dirvožemio arba cheminės lapų sudėties tyrimo pakartojimas. A2 potipis: intensyvaus stebėjimo apskaitos bareliuose atliekami stebėjimai. A3 potipis: visa papildoma veikla, kurią būtina vykdyti, kad būtų užtikrintas intensyvusis arba nuolatinis monitoringas (pvz., metodų tyrimas, specialūs moksliniai tyrinėjimai ir t. t.). A4 potipis: pasiūlymai dėl visų duomenų, gautų pagal sistemiškai išsėstytų apskaitos barelių tinklą arba intensyvųjį monitoringą, įvertinimo Europos ar regioniniu lygiu (įskaitant nepriklausomą įvertinimą). B tipas: eksperimentų atlikimas (Reglamento (EEB) Nr. 3528/86 4 straipsnis).







Prioritetai 1 prioritetas: privalomieji stebėjimai ir tyrimai laikantis nustatyto tikslumo (QC/QA). 2 prioritetas: svarbūs stebėjimai arba tyrimai, kurie nėra privalomi (pvz., laisvai pasirenkamų parametrų analizė). Šiam prioritetui taip pat priskiriamos laikinos pastangos kokybei užtikrinti. 3 prioritetas: visos kitos priemonės, kurios nenurodytos vadove arba įgyvendinimo taisyklėse. Joms priskiriami stebėjimai ir tyrimai, atliekami pagal metodus, kurie nenurodyti įgyvendinimo taisyklėse arba vadove, ir atliekami eksperimentai.

Prašoma finansinė parama atskirai nurodoma programoje, priskirtoje kuriai nors prioritetų kategorijai.

Formos

Programoms pateikti turi būti naudojamos tokios formos:

— trumpas programos aprašymas (1 forma),

— programos finansavimo planas (1b forma),

— bendroji informacija (2 ir 3 formos),

— konkreti informacija (2a, 2b, 2c ir 2d formos).

Programos aprašymo formoje yra pateikiama informacija apie kompetentingos nacionalinės institucijos administraciją ir trumpa informacija apie įvairias atskiras į programą įtrauktas paraiškas bei tvarkaraštis. Ant formos turi būti kompetentingos nacionalinės institucijos antspaudas, ją turi būti tinkamai pasirašęs tos institucijos pareigūnas ir parašęs datą, o po pareigūno parašu turi būti jo pavardė. Programos finansavimo plane pateikiama informacija apie numatytą Bendrijos finansinės paramos naudojimą. Bendrosios informacijos forma (joje pateikiama bendra informacija apie atskiras paraiškas) ir konkrečios informacijos forma (joje pateikiama techninė informacija apie atskiras paraiškas) turi būti užpildytos kiekvienai atskirai paraiškai, kuria prašoma paramos (2 straipsnyje nurodytoms veiklos rūšims užpildoma 2 forma; 4 straipsnyje nurodytoms veikloms – 3 forma; techninei informacijai užpildomos 2a ir (arba) 2b, ir (arba) 2c ir (arba) 2 d formos). Ant bendrosios informacijos formų turi būti kompetentingos nacionalinės institucijos antspaudas, jas turi būti tinkamai pasirašęs tos institucijos pareigūnas ir parašęs datą, o po to pareigūno parašu turi būti jo pavardė.







1 forma: programos aprašymo forma, kurioje yra pateikiama informacija apie kompetentingos nacionalinės institucijos administraciją ir trumpa informacija apie įvairias atskiras programos paraiškas bei tvarkaraštis. 1b forma: nacionalinės programos finansavimo planas. 2 forma: visos paraiškos dėl monitoringo (2 straipsnis): bendrosios informacijos forma (A1/A2/A3/A4 veiklos rūšys). 2a forma: paraiškos dėl A1 tipo veiklos rūšių: techninė informacija apie sistemiškai išdėstytų apskaitos barelių tinklą (I lygis). 2b forma: paraiškos dėl A2 tipo veiklos rūšių: techninė informacija apie stebėjimus, atliekamus intensyviojo stebėjimo apskaitos bareliuose (II lygis). 2c forma: paraiškos dėl A3 tipo veiklos rūšių: techninė informacija apie papildomus intensyviojo monitoringo aspektus (II lygis). 2d forma: paraiškos dėl A4 tipo veiklos rūšių: techninė informacija apie vertinimo procedūras, vykdomas intensyviajame monitoringe (II lygis). 3 forma: visos paraiškos dėl vykdomų eksperimentų (4 straipsnis): bendrosios informacijos forma (B tipo veiklos rūšys). 3a forma: visos paraiškos dėl vykdomų eksperimentų (4 straipsnis): konkrečios informacijos forma (techninė santrauka).









II PRIEDAS

Įžanginės pastabos

Paraiškos dėl išankstinių išmokėjimų ir mokėjimo, 6 mėnesių ataskaitos ir ataskaitos apie darbų eigą dviem egzemplioriais turi būti įteiktos:

Europos Komisijai

Directorate-General for Agriculture

Unit VI FII 2

Rue de la Loi/Wetstraat 200

B-1049

Brussels

6 mėnesių mokėjimų ataskaitos

Naudojama 1 žiniaraščio forma

Atlikto darbo ataskaita

Naudojama 2 žiniaraščio forma









III PRIEDAS